Esapulo 100: Yesu Vocumbo
NOKE eci Yesu lolondonge viaye va tunda vohondo va lila o Paskoa, va enda kocumbo ca Gesemane. Ovo va endaileko ale olonjanja vialua. Yesu wa va sapuila oco va lavulule loku linga olohutililo. Noke eye wa enda okacinãla kamue, wa tuvika ocipala posi kuenje wa likutilila.
Noke Yesu wa tiuka apa olondonge via kala. Nye o sima okuti oco ovo va kala loku linga? Va kala loku pekela! Yesu wa va sapuila olonjanja vitatu oco va lavulule. Pole, olonjanja viosi Yesu wa va sanga okuti va pekela. Yesu wa popia lavo hati: ‘Ka wa tẽleli oku lavulula ndaño owola yimosi? Noke onjanja ya sulako wa va sapuila hati, ñasi okuiya. Momo ‘otembo yange yoku pakuiwa ya pitĩlapo.’
Vonjanja yaco va yeva onjuela yo wiñi wakahandangala. Tala alume ava va kasi lokuiya ndeti lo losipata kuenda olombueti! Ovo va kasi loku nena ovimihi lolondiyelo. Eci va pitĩla ocipepi, ulume umue wamẽla ku Yesu. Kuenje wo sipula, ndomo ocilete vociluvialuvia. Ulume waco Yuda Isikariote. Momo lie eye a sipuila Yesu?
Yesu wa pula hati: ‘A Yuda, o makula lesipulo?’ Esipulo lia kala ondimbukiso. Lia ecelela alume va kala oku enda la Yuda oku limbuka Yesu, momo eye va yonguile. Ovanyali va kuata Yesu. Puãi Petulu, ka yonguile okuti Yesu vo wambata. Eye wopa osipata kuenje wa sonja etũi liulume umue wa kala ponele yaye. Kuenje eci Yesu a ci mola wo sakula.
Yesu wa popia la Petulu hati: ‘Someha osipata yove vocilalo cayo. Osima okuti si tẽla oku pinga ku Tate hã ha numisa ndopo olohoka viovangelo oco vi ndi popele?’ Eye nda wa ci linga! Pole, ka pingile ku Suku oco a tumise ovangelo, momo eye wa kũlĩhĩle okuti ya pitĩlilepo otembo yoku u pakula. Eye wa ecelela oku wambata. Tu konomuisi eci ceya oku lipita la Yesu.
Mateo 26:36-56; Luka 22:39-53; Yoano 18:1-12.
Apulilo
- Pi Yesu lolondonge viaye va enda eci va tunda vohondo yosapalalo? Kuenda nye eye a va tuma oku linga?
- Eci Yesu a tiuka apa olondonge via kala wa va sanga okuti va kasi oku linga nye? Kuenda eci ca pita olonjanja viñami?
- Velie va iñila vocumbo? Kuenda nye Yuda Isikariote a linga ndomo ca lekisiwa vociluvialuvia?
- Momo lie Yuda a sipuila Yesu? Kuenda nye Petulu a linga?
- Nye Yesu wa sapuila Petulu? Pole momo lie Yesu ka pingilile ku Suku oco o tumise ovangelo?
Apulilo akuavo
- Tanga Mateo 26:36-56.
Ndomo Yesu a enda oku eca elungulo kolondonge viaye ongangu yipi yiwa a sila akulu vekongelo koloneke vilo? (Mat. 20:25-28; 26:40, 41; Va Gal. 5:17; Va Efe. 4:29, 31, 32)
Yesu wa lekisa ndati okuti ka ca sungulukile oku yaka losipata? (Mat. 26:52; Luka 6:27, 28; Yoa. 18:36)
- Tanga Luka 22:39-53.
Ungelo poku kolisa Yesu vocumbo co Gesemane ca lekisa okuti Yesu wa honguele kekolelo? Ci lombolola. (Luka 22:41-43; Isa. 49:8; Mat. 4:10, 11; Va Hev. 5:7)
- Tanga Yoano 18:1-12.
Yesu wa teyuila ndati olondonge viaye kovanyali vavo? Kuenda nye tu lilongisilako? (Yoa. 10:11, 12; 18:1, 6-9; Va Hev. 13:6; Tia. 2:25)
umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn cjk_Latn umb_Latn cjk_Latn umb_Latn